Den gule frugt står foran total udryddelse, hvis ikke noget meget drastisk sker. Det viser en ny undersøgelse

De er fyldt med vitaminer, gode for fordøjelsen, og de kan gøre dig i bedre humør og mindske dit blodtryk.

Og så smager de godt på alle tidspunkter af døgnet.

Men der er dårlige nyheder til alverdens bananelskere. Et nyt studie peger nemlig på, at den sunde, gule spise er ved at uddø.

Det skriver NY Daily News, om en undersøgelse, der er udgivet i bakterie-videnssitet PLOS Pathogens.

Her forklarer forskerne, at bananer er meget modtagelige over for svampesygdommen ’Panama-syge’, som angriber bananplanters rødder, og dehydrerer dem.

Se også: Ti gode grunde til at du skal spise bananer hver dag

Sygdommen spreder sig ekstremt hurtigt, og har allerede tilintetgjort flere banansorter. Nu er den gået til angreb på banansorten Cavendish, som i dag udgør 100 procent af de bananer, der eksporteres.

Bananer er blevet avlet frem på en måde, så frugten ikke har kerner. Det betyder, at hver eneste banan er en genetisk klon af en anden banan, og det betyder igen, at én banans sygdom berører mange bananer.

Det vil derfor kræve ’drastiske, strategiske ændringer’, hvis problemet skal løses og bananen skal overleve, konkluderer planteresearcher Nadio Ordonez i undersøgelsen. Hun uddyber, at det vil kræve ’store investeringer’ i både udvikling og research at opfinde nye banansorter.